12. ฐานะการเงินและผลการดำเนินงาน

(1) งบการเงิน

(1) สรุปรายงานการสอบบัญชี

ผู้สอบบัญชีของบริษัทฯ คือ นายณรงค์ พันตาวงษ์ ผู้สอบบัญชีรับอนุญาต เลขทะเบียน 3315 แห่ง
บริษัท สำนักงาน เอินส์ท แอนด์ ยัง จำกัด ได้ให้ความเห็นในรายงานการสอบบัญชีโดยสรุปดังนี้

ปี 2544

ข้าพเจ้าได้ตรวจสอบงบดุล ณ วันที่ 31 ธันวาคม 2544 และ 2543 งบกำไรขาดทุน
งบแสดงการเปลี่ยนแปลงในส่วนของผู้ถือหุ้น
และงบกระแสเงินสดสำหรับปีสิ้นสุดวันเดียวกันของแต่ละปีของบริษัท วโรปกรณ์ จำกัด (มหาชน)
แล้วเห็นว่างบการเงินข้างต้นถูกต้องตามที่ควรในสาระสำคัญตามหลักการบัญชีที่รับรองทั่วไป

ปี 2543

ข้าพเจ้าได้ตรวจสอบงบดุล ณ วันที่ 31 ธันวาคม 2543 และ 2542 งบกำไรขาดทุน งบกำไรสะสม
งบแสดงการเปลี่ยนแปลงในส่วนของผู้ถือหุ้น
และงบกระแสเงินสดสำหรับปีสิ้นสุดวันเดียวกันของแต่ละปีของบริษัท วโรปกรณ์ จำกัด (มหาชน)
แล้ว เห็นว่างบการเงินข้างต้นถูกต้องตามที่ควรในสาระสำคัญตามหลักการบัญชีที่รับรองทั่วไป

ปี 2542

ข้าพเจ้าได้ตรวจสอบงบดุล ณ วันที่ 31 ธันวาคม 2542 และ 2541 งบกำไรขาดทุน งบกำไรสะสม
งบแสดงการเปลี่ยนแปลงในส่วนของผู้ถือหุ้น
และงบกระแสเงินสดสำหรับปีสิ้นสุดวันเดียวกันของแต่ละปีของบริษัท วโรปกรณ์ จำกัด (มหาชน)
แล้ว
เห็นว่างบการเงินข้างต้นถูกต้องตามที่ควรในสาระสำคัญตามหลักการบัญชีที่รับรองทั่วไปในประเทศไทย

(ข) ตารางสรุปงบการเงิน (ตามเอกสารแนบ 3)

(ค) อัตราส่วนทางการเงินที่สำคัญ (ตามเอกสารแนบ 3)

(2) คำอธิบายและการวิเคราะห์ฐานะการเงินและผลการดำเนินงาน

ในปี 2544
นับว่าเป็นปีที่ประสบความสำเร็จในการดำเนินธุรกิจสูงสุดปีหนึ่งของบริษัทโดยมีรายได้จากการขายสินค้าทั้งสิ้น
1,375 ล้านบาท เพิ่มขึ้นถึง 29.8%
ซึ่งสาเหตุที่ทำให้ยอดขายเพิ่มขึ้นมากมาจากสภาวะเศรษฐกิจโดยรวมที่ปรับตัวดีขึ้น
ประกอบกับการยอมรับในสินค้าของบริษัทฯ ที่มีการพัฒนาให้ได้มาตรฐานอย่างต่อเนื่อง
โดยเฉพาะผลิตภัณฑ์ที่มียอดขายสูงขึ้นส่วนใหญ่จะอยู่ในกลุ่มสินค้า High-end ได้แก่ ฟินสต๊อค
ฟินสต๊อคชนิดเคลือบ และแคปสต๊อค ส่งผลให้ราคาขายโดยเฉลี่ยสูงกว่าในปีก่อน ส่วนรายได้อื่น ๆ
จำนวน 6.6 ล้านบาท
ส่วนใหญ่เป็นภาษีอากรรับคืนและส่วนลดจากการทำสัญญาซื้อขายอัตราแลกเปลี่ยนล่วงหน้า
สำหรับต้นทุนขายลดลงอยู่ที่ 85.78% ของยอดขาย
เนื่องจากการผลิตและการขายได้ในระดับที่สูงและมีประสิทธิภาพมากขึ้น
ค่าใช้จ่ายในการขายและบริหารได้ปรับตัวสูงขึ้นตามการขายที่สูงขึ้นอยู่ที่ 40.16 ล้านบาท
ค่าใช้จ่ายดอกเบี้ยลดลงจาก 27 ล้านบาท เหลือ 17.6 ล้านบาท
เนื่องจากอัตราดอกเบี้ยที่ปรับตัวลดลงและยอดหนี้ที่ลดลงจากการชำระคืนเงินกู้ต่าง ๆ ณ
สิ้นปีที่ผ่านมาแม้ค่าเงินบาทจะปรับตัวอ่อนค่าลงเล็กน้อยเมื่อเทียบกับปลายปีที่แล้ว แต่จากการที่บริษัทฯ
สามารถบริหารความเสี่ยงในเรื่องนี้ได้ดีขึ้น จึงทำให้บริษัทฯ มีกำไรในส่วนนี้เป็นเงิน 3.9 ล้านบาท
โดยสรุปแล้วในปี 2544 บริษัทฯ มีกำไรสุทธิทั้งสิ้น 148.5 ล้านบาท หรือ เท่ากับ 5.49 บาท
ต่อหุ้น

ณ สิ้นปี 2544 บริษัทฯ มีทรัพย์สิน 1,163 ล้านบาท เพิ่มขึ้นจากปีก่อน 23 ล้านบาท
ซึ่งส่วนใหญ่เป็นการเพิ่มขึ้นในลูกหนี้และสินค้าคงเหลือเพื่อรองรับปริมาณธุรกิจที่เพิ่มขึ้น ในช่วงปี
2544 ที่ผ่านมา บริษัทฯ ได้ปรับปรุงเครื่องจักรบางส่วน มีผลทำให้สินทรัพย์ถาวรลดลงเพียง 27.49
ล้านบาท และมีมูลค่า ณ สิ้นปี 2544 อยู่ที่ 610 ล้านบาท สำหรับหนี้สินรวมนั้นลดลงประมาณ 124
ล้านบาท มาอยู่ที่ 442 ล้านบาท สาเหตุมาจากการชำระเงินกู้ต่าง ๆ คืนต่อธนาคารเจ้าหนี้
และจากการที่บริษัทฯ สามารถทำกำไรได้ถึง 148 ล้านบาทนั้น
ส่งผลให้สามารถล้างขาดทุนสะสมได้หมด และมียอดกำไรสะสมสุทธิ ณ สิ้นปี 2544 เป็นบวกถึง
70.8 ล้านบาท

สำหรับสภาพคล่องของบริษัทฯ
นับว่าอยู่ในเกณฑ์ที่ดีขึ้นดังจะเห็นได้จากอัตราส่วนสภาพคล่องและอัตราส่วนสภาพคล่องเงินสดที่ปรับตัวดีขึ้นจาก
1.09 และ 0.04 ในปี 2543 เป็น 1.37 และ 0.35 ในปี 2544 ตามลำดับ
ส่วนอัตราส่วนหนี้สินต่อทุนก็ปรับตัวดีขึ้นโดยลดลงจาก 0.99 ในปี 2543 มาอยู่ที่ 0.61 ในปี 2544
สำหรับอัตราส่วนความสามารถชำระภาระผูกพันก็ปรับตัวดีขึ้นเป็น 0.99
แสดงให้เห็นถึงความสามารถชำระภาระผูกพันต่างๆได้ตามที่ตกลง

เมื่อมองไปในปี 2545 นี้ ความต้องการในสินค้าและผลิตภัณฑ์ของบริษัทฯ
ยังคงมีแนวโน้มสูงขึ้นอย่างต่อเนื่อง
ทั้งนี้ส่วนหนึ่งเป็นผลมาจากการโยกย้ายฐานการผลิตจากต่างประเทศมายังประเทศไทย
โดยเฉพาะในอุตสาหกรรมที่เกี่ยวเนื่องกับธุรกิจของบริษัทฯ
ดังนั้นจึงยังมีความจำเป็นที่บริษัทจะต้องลงทุนเพิ่มเติมเพื่อปรับปรุงประสิทธิภาพของเครื่องจักรเพื่อเพิ่มกำลังการผลิตให้สอดคล้องกับความต้องการดังกล่าวต่อเนื่องกันไป